钦定古今图书集成/理学汇编/字学典/第088卷 > 弇州山人槁 > 《论书》
## 钦定古今图书集成/理学汇编/字学典/第088卷 > 弇州山人槁 > 《论书》

道生云：“双钩悬腕，让左侧右，虚掌实指，意前笔后。”此
古人所传用笔之诀也。如屋漏，如壁坼，如印印泥，如
锥画沙，如折钗股，古人所论作书之势也。然妙在第
四指得力，俯仰进退，收往垂缩，刚柔曲直，纵横转运，
无不如意，则笔在画中，而左右病矣。此法锺、王之后，
唯藏真得之为多，庶几于是者。唐则伯施、信本、登善、
虔、礼、绍、京泰、伯和、高清臣、诚悬，五季则景度、重光，宋
则君谟、元章，元则子山、子昂，本朝则仲珩、贞伯、希哲、
征仲数人而已。

《语》云：“真以点画为形质，使转为性情。草以点画为性
情，使转为形质。”纵横牵掣之谓使，钩环盘纡之谓转，
向背得宜之谓点画。又云：“神彩为上，形质次之。隶以
规为方，草则圆其矩。”

以筋骨立形，以神情润色，出没须有倚伏，开阖藉乎
阴阳。一画之闲，变起伏于锋杪；一点之内，殊衄挫于
毫芒。一画失所，如壮士之折一肱；一点失所，如美女
之眇一目。

取《兰亭》之半以参“宣示”，则华实配矣。取《化度》之半以
参“庙堂”，则方圆协矣。

右军之书，后世摹仿者仅能得其圆密，已为至矣。其
“骨在肉中，趣在法外，紧势游力”，淳质古意不可到，故
智永、伯施尚能绳其祖武也。欧、颜不得不变其真，旭、
素不得不变其草。永、施之书，学差胜笔，旭、素之书，笔
多学少学，非谓积习也，乃渊源耳。

杨用修云：“张旭妙于肥，藏真妙于瘦。”以予论之，瘦易
而肥难。用修此语，未必能真知书者，笔肥则结构易
密，笔瘦则结构易疏，此瘦难而肥易也。唯是既成之
后，瘦近劲，劲近古；肥易丰，丰近俗耳。伯高之所以妙，
在肥而不肉也。

正锋偏锋之说，古本无之，近来专欲攻祝京兆，故借
此为谈耳。苏、黄全是偏锋，旭素时有一二笔，即右军
行草中亦不能尽废。盖正以立骨，偏以取态，自不容
已也。文待诏小楷时时出偏锋，固不特京兆，何损《法
书解大绅》、丰人翁、马应图，纵尽出正锋，宁救恶札？不
识丁字人，妄谈乃尔，可恨可笑！

临书易，得意难，得体摹书易，得体难。得意临进易，摹
进难。离之而近者，临也；合之而远者，摹也。